อย่าลืม! AUCT เปิดประมูลรถหรูครั้งใหม่วันนี้
อย่าลืม! AUCT เปิดประมูลรถหรูครั้งใหม่แล้ววันนี้ หลังเลื่อนจากวันที่ 29 มิ.ย.60 พร้อมโกยรายได้อื้อซ่า
6 ก.ค. 2560

ผู้สื่อข่าวรายงานว่า ในวันนี้ (6 ก.ค.) กรมขนส่งทางบกได้ส่งหนังสือขอความร่วมมือให้ตรวจสอบรถยนต์ที่จะทำการประมูลขายทอดตลาดรถยนต์ของกลางกรมศุลกากร ที่มอบหมายให้ บริษัท สหการประมูล จำกัด (มหาชน) หรือ AUCT เป็นผู้ดำเนินการขายทอดตลาดตามสภาพที่เป็นอยู่และเป็นการประมูลด้วยวาจา
สำหรับผู้ประสงค์เข้าร่วมประมูลรถยนต์ดังกล่าว สามารถลงทะเบียนและวางเงินค้ำประกันเป็นแคชเชียร์เช็คของธนาคารในเขตกรุงเทพมหานครและปริมณฑล สั่งจ่ายกรมศุลกากร (พักรายได้) ได้ที่เจ้าหน้าที่รับลงทะเบียนส่วนของกลาง กรมศุลกากร ในวันที่ 4-5 ก.ค.60 เวลา 9.00-16.30 น. และในวันที่ 6 ก.ค.60 ตั้งแต่เวลา 8.30 น. เป็นต้นไป จนกว่าจะเสร็จสิ้นการประมูล
ขณะที่การวางเงินค้ำประกันการประมูลจะมีอัตราที่แตกต่างกัน โดยรถยนต์และรถจักรยานยนต์ที่เปิดราคาประมูลต่ำกว่า 1.5 ล้านบาท จะต้องวางเงินประกันคันละ 1 แสนบาท และไม่มีสิทธิประมูลรถยนต์และรถจักรยานยนต์ที่ราคาเปิดประมูลตั้งแต่ 1.5 ล้านบาท
ส่วนรถยนต์และรถจักรยานยนต์ที่เปิดประมูลตั้งแต่ 1.5 ล้านบาทขึ้นไป จะต้องวางเงินประกันคันละ 2 แสนบาท และมีสิทธิประมูลรถยนต์และรถจักรยานยนต์ที่ราคาเปิดประมูลต่ำกว่า 1.5 ล้านบาทได้
ทั้งนี้ผู้ที่ลงทะเบียนและวางเงินค้ำประกันแล้วเท่านั้น จึงจะได้รับสิทธิเข้าร่วมประมูลและเสนอราคา ขณะที่การยกป้ายเสนอราคาแต่ละครั้งจะต้องเป็นไปตามระเบียบของกรมศุลกากร โดยรถยนต์และรถจักรยานยนต์ราคาต่ำกว่า 500,000 บาท ราคาจะปรับขึ้น ครั้งละ 5,000 บาท
ส่วนรถยนต์และรถจักรยานยนต์ราคาตั้งแต่ 500,000 แต่ไม่ถึง 1,000,000 บาท ราคาจะปรับขึ้นครั้งละ 20,000 บาท ด้านรถยนต์และรถจักรยานยนต์ราคาตั้งแต่ 1,000,000 แต่ไม่ถึง 2,000,000 บาท ราคาจะปรับขึ้นครั้งละ 50,000 บาท ขณะที่รถยนต์และรถจักรยานยนต์ราคาตั้งแต่ 2,000,000 บาทขึ้นไป ราคาจะปรับขึ้นครั้งละ 100,000 บาท
อย่างไรก็ตาม ผู้ชนะการประมูลรถยนต์และรถจักรบานยนต์แต่ละคัน จะต้องชำระเงินค่าช่วยดำเนินการประมูลให้กับ AUCT ในอัตรา (รวมภาษีมูลค่าเพิ่ม) ดังนี้ รถยนต์ที่ประมูลได้ราคาสูงสุดต่ำกว่า 500,000 บาท ชำระเงินค่าช่วยดำเนินการคันละ 3,210 บาท ขณะที่รถยนต์ที่ประมูลได้ราคาสูงสุดตั้งแต่ 500,000 บาท ขึ้นไปจนถึง 1,500,000 บาท ชำระเงินค่าช่วยดำเนินการคันละ 3,745 บาท
ด้านรถยนต์ที่ประมูลได้ราคาสูงสุดเกิด 1,500,000 บาท ชำระเงินค่าช่วยดำเนินการคันละ 6,420 บาท ส่วนรถจักรยานยนต์ที่ประมูลได้ จะต้องชำระค่าช่วยดำเนินการคันละ 1,000 บาท โดยผู้ชนะการประมูลแต่ละคันจะต้องชำระเงินค่าช่วยดำเนินการทันทีที่จบการประมูลแต่ละรายการ
ขณะที่รถยนต์ที่มีราคาการเปิดประมูลสูงสุด ได้แก่ ลำดับที่ 153 ยี่ห้อ FERRARI รุ่น CALIFORNIA T ปี 2015 เปิดประมูลด้วยราคา 20.62 ล้านบาท และลำดับที่ 170 ยี่ห้อ ASTON MARTIN รุ่น DB๙ SPIDER ปี 2013 เปิดประมูลด้วยราคา 20.08 ล้านบาท ส่วนรถจักรยานยนต์ที่มีราคาการเปิดประมูลสูงที่สุด ได้แก่ ลำดับที่ 164 ยี่ห้อ HARLEY DAVIDSON รุ่น ELECTRA GLIDE ปี 2013 เปิดประมูลด้วยราคา 620,000 บาท
สำหรับรถยนต์ที่เปิดให้ประมูลมีทั้งหมดมีดังนี้